ไทยศรีฯชี้ไซส์เล็กเอื่อย เปิดเออีซีประกันแข่งดุ
ไทยศรีประกันภัย กางแผน 3 ปี ปั๊มเบี้ย 3,000 ล้านบาท ขยายตลาดเพิ่ม รับมือยุครายเล็กอยู่ยาก
9 มี.ค. 2558

ไทยศรีประกันภัย กางแผน 3 ปี ปั๊มเบี้ย 3,000 ล้านบาท ขยายตลาดเพิ่ม รับมือยุครายเล็กอยู่ยาก
นายนที พานิชชีวะ ประธานเจ้าหน้าที่บริหาร บริษัท ไทยศรีประกันภัย เปิดเผยว่า บริษัทได้วางแผนธุรกิจ 3 ปี (2558-2560) เพื่อทำเบี้ยให้ถึงประมาณ 3,000 ล้านบาท โดยปีนี้ตั้งเป้าเติบโต 20% หรือมีเบี้ยประมาณ 2,500 ล้านบาท และมีกำไรไม่น้อยกว่าปี 2557 ที่เคยทำกำไรได้ 300 ล้านบาท และทำเบี้ยได้ประมาณ 2,100 ล้านบาท ส่วนในปี 2559-2560 บริษัทก็ตั้งเป้าเติบโตให้ได้ไม่ต่ำกว่าปีละ 15% และมีกำไรไม่ต่ำกว่า 15%
“หลังจากนี้ตลาดประกันของไทยจะเปลี่ยนแปลงตามสภาพธุรกิจและการแข่งขัน ทำให้บริษัทประกันขนาดเล็กไม่สามารถเติบโตได้เต็มที่ เมื่อเทียบกับภาพรวมของอุตสาหกรรมประกันที่โตเฉลี่ยปีละ 10% ดังนั้น ถ้าไทยศรีฯ ต้องการส่วนแบ่งตลาดเพิ่มขึ้น ก็ต้องโตให้มากกว่าค่าเฉลี่ยของตลาด ซึ่งกลุ่มบริษัทประกันขนาดใหญ่และขนาดกลางจะเติบโตได้เร็วกว่าบริษัทขนาดเล็ก และในที่สุดบริษัทขนาดเล็กก็จะหมดความสามารถในการแข่งขันไปเอง” นายนที กล่าว
นอกจากนี้ บริษัทยังมีแผนปรับลดสัดส่วนเงินกองทุนที่มีอยู่จำนวนมากให้เหมาะสม เพื่อให้เกิดความคล่องตัวมากขึ้น เนื่องจากที่ผ่านมาใช้นโยบายแบบอนุรักษนิยม ทำให้มีเงินกองทุนสูงถึง 700% เมื่อเทียบกับเกณฑ์มาตรฐานที่ 150% โดยมองว่าจุดที่เหมาะสมควรอยู่ประมาณ 250% ซึ่งบริษัทเลือกใช้วิธีการเติบโตทางธุรกิจมากกว่าการจ่ายปันผล
สำหรับกลยุทธ์ปี 2558 จะเริ่มกลับมาเน้นตลาดรถยนต์ให้มากขึ้น เพราะมองว่าตลาดรถปีนี้จะฟื้นตัว โดยสัดส่วนเบี้ยรถยนต์อยู่ที่ 60% และเบี้ยที่ไม่ใช่รถยนต์ หรือนันมอเตอร์ 40% ส่วนเบี้ยจากโครงการขนาดใหญ่ หรือเมกะโปรเจกต์นั้น ในปีนี้คงไม่ได้มากนัก แต่คาดว่าปี 2559 เบี้ยจากเมกะโปรเจกต์จะได้มากขึ้น โดยเฉพาะโครงการรถไฟทางคู่ ที่บริษัทมีความต้องการมาก เนื่องจากมีความเสี่ยงต่ำ
นอกจากนี้ ได้ร่วมมือกับบริษัทที่ประกอบธุรกิจท่องเที่ยวและโรงแรมประมาณ 100 แห่ง เสนอแผน “ความคุ้มครองสำหรับกรมธรรม์ประกันอุบัติเหตุเดินทาง สำหรับธุรกิจนำเที่ยวและมัคคุเทศก์” ให้ลูกค้า โดยชูเบี้ยต่ำคุ้มครองสูงเหนือกว่าคู่แข่ง